paragraph_text: Jusuf Mašković, znan i kao Silahdar Jusuf Paša (rođen kao Josip Mašković; Vrana/Pakoštane, oko 1604.–Carigrad, 21. siječnja 1646.), bio je osmanski vezir i admiral (Kapudan Paša, veliki admiral osmanske flote). Slavan je po osvajanju Hanije na zapadnom dijelu otoka Krete u samo 54 dana tijekom Kandijskog rata 1645. Sagradio je i veliki han u svojoj rodnoj Vrani 1644., najznačajniji spomenik osmanske arhitekture u Hrvatskoj.